<h3>Первый общественный транспорт</h3>

<p>Татарстанда җәмәгать транспорты 19 гасыр уртасында барлыкка килә. 1854 елда Казанда барабуслар &nbsp; һәм омнибуслар пәйда була. &nbsp;Барабус &ndash; үзенчәлекле кышкы транспорт төре. Әлеге атама татарчадан, &nbsp;&laquo;барабыз&raquo; &nbsp;сүзеннән килеп чыккан. Барабус &ndash; үрәчәле чана, аны ат тарта, чанада печән яисә салам тутырылган түшәк салынган була. Омнибуслар &ndash; күп урынлы арба, аны да атлар тарта. Алар автобусларның элгәрләре санала. Барабусларга һәм омнибусларга алмашка конка килә, аннан соң &ndash; трамвай. 1925 елда беренче автобуслар йөри башлый, 1948 елда &ndash; троллейбуслар. 2005 елда метро ачыла.</p>

<h3>Трамвай тарихы</h3>

<p>Трамвай &ndash; шәһәр пассажир җәмәгать транспортының иң күптәнге бер төре. Казанда трамвайлар тарихы 1875 елдан башлана. Ул елда ат тимер юлы ачыла. 25 елдан соң бөтен трамвайлар да электр ярдәмендә йөри башлый. &nbsp;20 гасыр башында Казанда 5 трамвай маршруты була. Алар номерлар буенча түгел, линия юнәлешләре буенча аталып йөртелә: Идел-Пролом, Воскресение, Грузин, Екатерина, Боҗра. Маршрутның гомуми озынлыгы 26 километрдан артыграк исәпләнә. Трамвай вагоннарының ачыгы да, ябыгы да була.&nbsp;<br />
&nbsp;1967 елда Түбән Кама шәһәрендә дә трамвай юлы ачыла. 1973 елда &ndash; Яр Чаллыда.&nbsp;<br />
Хәзерге вакытта трамвайларда өч телдә &ndash; татар, рус, инглиз телләрендә &nbsp;игълан итә торган автоинформаторлар урнаштырылган.</p>

<h3>Троллейбус тарихы</h3>

<p>Троллейбус &ndash; рельссыз транспорт чарасы. Ул &nbsp;электр энергиясен &laquo;мөгезләре&raquo; ярдәмендә &nbsp;ала. Троллейбус трамвай белән автобусның уңайлы якларын берләштерә. Троллейбусларны күбрәк шәһәрләрдә очратырга була. Гәрчә шәһәрара һәм халыкара троллейбус линияләре булса да. Троллейбуслар каты өслекле юллардан йөри. Беренче &nbsp;троллейбусны 19 гасырда Германиядә уйлап табалар. Мәскәүдә беренче троллейбус 1933 елда пәйда була. Ә 1948 елның &nbsp;27 ноябрендә Казанда беренче троллейбус маршруты ачыла. &nbsp;Линиягә 8 троллейбус чыга. Беренче тукталыштан соңгысына кадәр араны үтү өчен 10&ndash;12 минут вакыт китә. Маршрут дәвамында 2 генә светофор була. Маршрутның озынлыгы 11 километрны тәшкил итә. 1949 елда шәһәр буйлап инде 21 троллейбус йөри.</p>
